text: Politiet: Vi undersøger vores afmærkninger ved grænsen
  19 februar 2016 kl. 08.15
  Uheldet med lastbilen fredag morgen medfører, at grænsepolitiet kigger på afmærkningerne ved grænsen endnu en gang.
  Om uheldet ved den dansk-tyske grænse tidligt fredag morgen kunne være forhindret, står hen i det uvisse. Et lastvognstog bragede op i en stillestående varevogn trods tydelige afmærkninger, lys og bump i den 40 km/t-zone indrettet til grænsekontrol.
  - Vi spørger selvfølgelig os selv, om vores afmærkninger gode nok, når der sker sådan noget, fortæller Anders Hansen, daglig leder hos grænseoperationen, til TV SYD.
  - Vi afmærker efter alle vejdirektoratets foreskrifter og lidt til, så det burde ikke være det, der er noget galt med, siger han og tilføjer:
  - Hvis chaufføren har fået et ildebefindende, kan vores afmærkninger ikke forhindre et uheld. Men vi er allerede her til morgen i kontakt med vejdirektoratet for at høre, om der er noget, vi kan forbedre, siger Anders Hansen til TV SYD.
  Han forklarer, at politiet har etableret blink og lys, har selvlysende veste på og lagt bump på vejen, så det gør ondt af køre henover med mere end 35-40 km/t.
  